Adelaide wa Vilich, O.S.B. (kwa Kijerumani Adelheid; 970 hivi – 5 Februari 1015), binti Megingoz des Brunharingen, mtawala wa Guelders [1], na Gerberga wa Metzgau, wa ukoo wa kaisari Karolo Mkuu , alikuwa abesi wa monasteri mbili nchini Ujerumani. Tangu kale anaheshimiwa na Wakatoliki na Waorthodoksi kama mtakatifu. Tarehe 27 Januari 1966 Papa Paulo VI alithibitisha heshima hiyo. Kwanza alijiunga na monasteri ya Mt. Ursula, ambayo ilianzishwa na wazazi wake huko Cologne kufuatana na kanuni ya Mt. Jeromu. Mwaka 980 hivi, walianzisha nyingine huko Vilich, mkabala wa Bonn. Baada ya kifo cha Gerberga, Adelaide aliingiza kanuni kali zaidi, ile ya Mt. Benedikto wa Nursia, akadai masista wajifunze Kilatini ili waelewe Misa. Sifa za utakatifu na karama yake ya uponyaji zilimvutia Mt. Heribert wa Cologne, Askofu mkuu wa Cologne, aliyemfanya abesi wa St. Maria im Kapitol, Cologne. Ndipo alipofariki, lakini kuzikwa alizikwa Vilich, ambapo tangu hapo sikukuu yake iliadhimishwa kwa fahari tarehe 5 Februari ikivuta wengi kuhiji.